
ככל היוצא מפיו
אבי לוריא
שיח לשבת מטות-מסעי
כמה וכמה פרשיות בספר במדבר עוסקות במשמעות הדיבור, תיקונו וקלקולו. החל בפרשת המרגלים, עבור במי מריבה וכלה בפרשת הנדרים (ריש מטות). גם את הביקורת על בלעם ניתן להבין כמתייחסת לפער שבין תוכן דיבורו הנשמע לדבר ה', לבין המשתמע מבין השיתים שאף הוא אופן של דיבור
.

שנות הנדודים במדבר לאחר חטא המרגלים נקראות "שנות אלם". שתיקת המדבר יוצרת אפקט מאיים המעורר באופן נוקב את שאלת הצדקתו של כל דיבור שאיננו התגלות אלוקית. המוחלט איננו נכנס בשפה. הצד השני של המטבע הוא שדיבור שנאמר על רקע שתיקת המדבר נושא בתוכו את עוצמת האיפוק ובכוחו לשבר סלעים
. 

בפרשת מי מריבה ובפרשתנו מבקשת התורה לאשש את כוחו של הדיבור.

וַיְדַבֵּר מֹשֶׁה אֶל רָאשֵׁי הַמַּטּוֹת לִבְנֵי יִשְׂרָאֵל לֵאמֹר:  זֶה הַדָּבָר אֲשֶׁר צִוָּה ה'.  אִישׁ כִּי יִדֹּר נֶדֶר לַה', אוֹ הִשָּׁבַע שְׁבֻעָה לֶאְסֹר אִסָּר עַל-נַפְשׁוֹ, לֹא יַחֵל דְּבָרוֹ:  כְּכָל הַיֹּצֵא מִפִּיו יַעֲשֶׂה. 
במדבר ל, ב-ג

יש בדיבור האנושי כוח ליצור ממשות, שהפרתה נתפסת כחילול הקודש. הדיבור אל ראשי המטות יכול להזכיר את העימות בין צו ה' למשה לדבר אל הסלע במי מריבה, לבין הכאתו עליו במטה. השורש ד-ב-ר משמעו בלשון תרגום "הנהגה". ההוגים הפוסט-מודרניים יאמרו: העולם איננו אלא משחקי שפה. כאן השפה נתפסת כנחקקת באופן ממשי ומוצק בסלע המציאות
. בכל זאת, מציגה הפרשה את אפשרויות החילול וההפרה. האישה נתפסת כמצויה בתוך הקשר, שהוא מעניק תוקף ומסיר תוקף מדבריה. שינוי ההקשר (על-פי פשט הפסוקים) נראה כמעורר את השאלה מחדש:

וְאִם הָיוֹ תִהְיֶה לְאִישׁ, וּנְדָרֶיהָ עָלֶיהָ, אוֹ מִבְטָא שְׂפָתֶיהָ, אֲשֶׁר אָסְרָה עַל נַפְשָׁהּ. וְשָׁמַע אִישָׁהּ בְּיוֹם שָׁמְעוֹ, וְהֶחֱרִישׁ לָהּ: וְקָמוּ נְדָרֶיהָ וֶאֱסָרֶהָ אֲשֶׁר אָסְרָה עַל נַפְשָׁהּ יָקֻמוּ. וְאִם בְּיוֹם שְׁמֹעַ אִישָׁהּ יָנִיא אוֹתָהּ, וְהֵפֵר אֶת-נִדְרָהּ אֲשֶׁר עָלֶיהָ, וְאֵת מִבְטָא שְׂפָתֶיהָ אֲשֶׁר אָסְרָה עַל-נַפְשָׁהּ וַה' יִסְלַח לָהּ. 
במדבר ל, ז-ט

חז"ל הרחיבו אפשרות זו להיתר נדרים על-ידי חכם העוקר את הנדר מעיקרו
. אמנם, מהיכן מלכתחילה מקבל הדיבור את תוקפו? הדיבור הוא חלקי, דינאמי, משתנה, תלוי בהקשר אנושי. כיצד ניתן לייחס לו קדושה, או יותר מכך לאפשר לו לכונן את גבולה? לפי ר' נחמן
, הכוח להפליא נדר תלוי באמונת חכמים. אמונה זו, אם כן, פעולתה כפולה: היא המאששת את הדיבור מחד, אך גם מאפשרת לעוקרו ולשנות את החוקים. הממשות איננה תלויה במוחלטות האונטולוגית, אלא באמונה – שהיא הכרעה אנושית
.

בתורה העולם נברא בדיבור. ובדיבור ניתנו המצוות. היתר הנדרים המפר את חוקי המציאות אך גם מאשש אותם, טמון ביכולת לסלוח: "וה' יסלח לה". 
� הדברים נכתבו בעקבות שיעורו של הרב אברהם וולפיש לפרשת בלק.


� ראה: שיר השירים רבה, פרשה ב, פסקה ב. במדרש יפהפה זה, מתאר ר' ברכיה את המדבר כמלאות חבויה, מאופקת, השמורה כפיקדון.


� הרב שג"ר, "תפיסת האמונה והלשון של האדמו"ר הזקן לאור משנתו של ויטגנשטיין", בתוך: על האמונה, עיונים במושג האמונה ובתולדותיו במסורת היהודית.


� בבלי כתובות, עד, ב.


� ליקוטי מוהר"ן קמא, נז.


� הרב הנזיר בקול הנבואה (חלק ראשון, ההגיון העברי השמעי, סעיפים כג-כד), רואה בדיבור את השורש העומד, היתרון המצוי בהבל. הדיבור הוא ממשות של הבל.

